Студ сковава страната, жълт код за 20 области - България | Vesti.bg
Студ сковава страната, жълт код за 20 области
По Черноморието е в сила и жълт код за силен вятър. Очаква се температурите да са под 0 градуса
30 ноември 2018, 08:04, oбновена в 09:24
В 20 области на страната е обявен жълт код за ниски температури на 30 ноември. Това сочи справка на сайта на Националния институт по метеорология и хидрология (НИМХ) при БАН.
Областите, за кои важи предупреждението, са: Видин, Монтана, Враца, Плевен, Ловеч, Габрово, Велико Търново, Русе, Търговище, Разград, Силистра, Сливен, Шумен, Ямбол, Бургас, Варна, Добрич, София-област, София-град и Перник.
По Черноморието е в сила и жълт код за силен вятър. Очаква се температурите да са под 0 градуса.
Над Северна и Източна България облачността ще е значителна и на отделни места все още ще превалява слаб сняг. Това съобщи за Агенция "Фокус" дежурният синоптик Мартин Славчев от Националния институт по метеорология и хидрология (НИМХ) към Българската академия на науките (БАН).
Предимно слънчево ще бъде над Югозападна България, а до края на деня намаление на облачността ще има над много райони и от останалата част от страната. Ще духа слаб, в Източна България умерен север-североизточен вятър. Максимални температури - в Северна България между минус 6° и минус 2°, в Южна България и по крайбрежието на морето предимно между 0° и 5°, в София около минус 2°. Атмосферното налягане в сутрешните часове ще бъде значително по-високо от средното за ноември, но през деня ще се понижава.
Над Черноморието ще бъде предимно облачно с превалявания от слаб сняг, по южното крайбрежие дъжд и сняг. Ще духа умерен и силен северен вятър. Максимални температури между 0° и 5°. Температурата на морската вода е 11°. Вълнението на морето ще бъде 3-4 бала.
Над планините ще духа умерен източен вятър, който през деня ще отслабне, а вечерта ще се ориентира от югозапад и ще започне да се усилва. Предимно слънчево ще бъде над планините от Югозападна България, като през деня намаления на облачността ще има и над масивите от останалата част на страната. Ще бъде почти без валеж. Максималната температура на височина 1200 метра около минус 2°, на 2000 метра – около минус 6°.
През нощта срещу събота вятърът в много райони ще стихне и минималните температури ще са ниски - между минус 15 и минус 10 градуса, в Южна България - до минус 5 градуса. В събота и дневните в Северна България ще остават под нулата - предимно между минус 7 и минус 2 градуса, в Южна ще са между 0 и 5 градуса. От запад ще се появи висока облачност.
В неделя ще се затопля, повече в планините и планинските райони, а в западната и централната част на Дунавската равнина ниската облачност ще се задържа през целия ден и ще остава студено, с отрицателни дневни температури.
Температури от минус 10 - минус 15 градуса, до плюс 10-15. Това очакват синоптиците за този декември.
Още подробности за времето през декември прочетете тук Изпращаме ноември с мраз, какъв ще бъде декември и вижте прогнозата във видеото по-долу:
Всичко за времето унас и по света можете да намерите на Sinoptik.bg
Източник: "Фокус", НИМХ-БАН
прогноза време сняг
Студ сковава България, бурен вятър, жълт код в 23 области
Градусите падат, снегът ще натрупа, кога спира да вали